ગણેશચતુર્થી હોય કે શ્રાવણ માસમાં દશામાના વ્રત સમયે લોકો આવુ પવિત્ર અને સ્વચ્છ પીંડાળીયા તળાવમાં મૂર્તિઓ પધરાવવા આગ્રહ રાખે છે. જેના કારણે તળાવમાં ગંદકી થાય છે. કેટલાક લોકોએ લાગણી વ્યક્ત કરી છેકે અમદાવાદ કાકરીયાની જેમ વિસનગરમાં પીંડાળીયુ તળાવ રીનોવેશન થઈ રહ્યુ છે. કાકરીયાના રીનોવેશન બાદ અમદાવાદ મ્યુનિસિપલ કોર્પોરેશન દ્વારા કાકરીયામાં મૂર્તિઓ પધરાવવા મનાઈ ફરમાવવામાં આવી છે. અમદાવાદમાં ગણેશ વિસર્જન ઈન્દીરા બ્રીજ નીચે સાબરમતી નદીમાં થાય છે. ત્યારે વિસનગરમાં પણ પીંડાળીયા તળાવમાં મૂર્તિ વિસર્જન પર રોક લગાવવા પાલિકાએ વિચારવુ જોઈએ. હાલમાં પીંડાળીયામાં મૂર્તિ પધરાવવા કોઈ રોકતુ નથી. પરંતુ લોકોએ હવે આ તળાવમાં મૂર્તિ વિસર્જન નહી કરવા વિચારવુ જોઈએ. શહેરમાં દેળીયુ તળાવ પણ છે. જ્યા ધાર્મિક પ્રસંગે લોકોની ઓછી અવરજવરના કારણે અસામાજીક પ્રવૃત્તિ ફુલીફાલી છે. પાલિકા દ્વારા દેળીયુ તળાવ રીનોવેશન કરવા પણ લાખો રૂપિયાનો ખર્ચ કરવામાં આવ્યો છે પરંતુ આ વિસ્તારમાં અસામાજીક પ્રવૃત્તિ ફુલીફાલી હોવાથી તળાવ રીનોવેશન માટે કરેલો ખર્ચ એળે ગયો છે. લોકોએ હવે પીંડાળીયા તળાવમાં મૂર્તિ વિસર્જન કરવાનુ ટાળી હવે દેળીયા તળાવમાં મૂર્તિ વિસર્જન માટે વિચારવુ જોઈએ.